## Rješenje Agencije za zaštitu tržišnog natjecanja, klasa: UP/I 430-01/07-02/13, urbroj: 580-03-2011-17-82 od 22. prosinca 2011.

### NN 17/2012 (10.2.2012.), Rješenje Agencije za zaštitu tržišnog natjecanja, klasa: UP/I 430-01/07-02/13, urbroj: 580-03-2011-17-82 od 22. prosinca 2011.

AGENCIJA ZA ZAŠTITU TRŽIŠNOG NATJECANJA

494

Agencija za zaštitu tržišnog natjecanja, na temelju članka 7. i članka 104. Zakona o općem upravnom postupku (»Narodne novine« broj 47/09) radi ispravljanja pogreške u rješenju, na temelju zahtjeva DIV-a d.o.o., tvornica vijaka, sa sjedištem u Samoboru, Bobovica 10a, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, dipl. oec., predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća, Milivoj Maršić, dipl. oec., Vesna Patrlj, dipl. iur., i dr. sc. Mirna Pavletić Župić, dipl. iur., sa 93. sjednice, održane 22. prosinca 2011., donosi sljedeće

RJEŠENJE

I. U rješenju Agencije za zaštitu tržišnog natjecanja od 13. listopada 2011., klasa: UP/I 430-01/07-02/13, urbroj: 580-03-2011-17-72, ispravljaju se sljedeće očite netočnosti:

I.1. U točki III.1. obrazloženja rješenja, na stranici 7., u posljednjem odlomku umjesto »... u bitnome proizlazi da se prodaje za 1 kunu....«, treba stajati »... u bitnome proizlazi da se prodaje po početnoj cijeni od 1 kune....«.

I.2. U točki IV.2. obrazloženja rješenja, na stranici 27., briše se posljednja alineja u posljednjem odlomku koja glasi »DIV d.o.o., sa sjedištem u Kninu, Hrvatska, vlasnički udio: 100% temeljnog kapitala«.

I.3. U točki IV.2. obrazloženja rješenja, na stranici 28., dio prve alineje u prvom odlomku koji glasi:

»Također, izgrađena je i potpuno nova tvornica u Kninu, unutar postojećeg tvorničkog kruga, čiji je kapacitet 10 puta veći od postojećeg, čime se nastavlja razvoj svih područja poduzetnika.«

mijenja se na način da isti sada glasi:

»Također upravo je u tijeku izgradnja potpuno nove tvornice u Kninu unutar postojećeg tvorničkog kruga, čije je kapacitet 10 puta veći od postojećeg čime se nastavlja razvoj DIV-a d.o.o.«

I.4. U točki IV.3.5.1. obrazloženja rješenja, na stranici 48., dio rečenice u trećem odlomku, umjesto »...činjenica je da će DIV d.o.o. za korištenje pomorskog dobra morati plaćati koncesijsku naknadu....« treba glasiti »..činjenica je da će Brodospit – Brodogradilište d.o.o. i BSO d.o.o., za korištenje pomorskog dobra morati plaćati koncesijsku naknadu....«.

II. Ovo rješenje bit će objavljeno u »Narodnim novinama«.

Obrazloženje

I. Rješenjem Agencije za zaštitu tržišnog natjecanja (dalje: Agencija) od 13. listopada 2011., klasa: UP/I 430-01/07-02/13, urbroj: 580-03-2011-17-72, Brodograđevnoj industriji Split d.d., sa sjedištem u Splitu, Put Supavla 21, odobrene su državne potpore za restrukturiranje sadržane u Programu restrukturiranja poduzetnika Brodograđevna industrija Split d.d. kojeg je izradio poduzetnik DIV d.o.o., sa sjedištem u Samoboru, Bobovica 10 a.

Poduzetnik DIV d.o.o. rješenje Agencije zaprimio je 9. studenoga 2011.

Zahtjevom od 10. studenoga 2011., br. 1184/11 DP, kojeg je Agencija zaprimila 14. studenoga 2011., poduzetnik DIV d.o.o., naveo je da su u obrazloženju rješenja navedene netočnosti koje se odnose na sljedeće:

– U točki III.1. obrazloženja rješenja, na stranici 7., u posljednjem odlomku navedeno je »... u bitnome proizlazi da se prodaje za 1 kunu....«.

Uvidom u spis predmeta utvrđeno je da u objavljenim Javnim pozivima za kupnju dionica Brodograđevne industrije Split d.d. navedeno da objedinjeni državni portfelj prodaje po početnoj cijeni od 1 kune, a ne za 1 kunu kako je to navedeno u točki III.1. obrazloženja rješenja.

– U točki IV.2. obrazloženja rješenja, na stranici 27., u posljednjoj alineji i posljednjeg odlomka navedeno je: »DIV d.o.o., sa sjedištem u Kninu, Hrvatska, vlasnički udio: 100% temeljnog kapitala«.

Uvidom u spis predmeta utvrđeno da je sjedište poduzetnika DIV d.o.o. u Samoboru, dok se u Kninu nalazi njegova podružnica, a budući da je prethodno navedenom odlomku opisana Grupa DIV d.o.o. citiranu alineju posljednjeg odlomka na stranici 27. potrebno je brisati.

– U točki IV.2. obrazloženja rješenja, na stranici 28., dio prve alineje u prvom odlomku glasi:

»Također, izgrađena je i potpuno nova tvornica u Kninu, unutar postojećeg tvorničkog kruga, čiji je kapacitet 10 puta veći od postojećeg, čime se nastavlja razvoj svih područja poduzetnika.«,

Međutim uvidom u spis predmeta u utvrđeno je da je izgradnja nove tvornice u tijeku, a ne da je ista već izgrađena, stoga navedena rečenica treba glasiti:

»Također upravo je u tijeku izgradnja potpuno nove tvornice u Kninu unutar postojećeg tvorničkog kruga, čije je kapacitet 10 puta veći od postojećeg čime se nastavlja razvoj DIV-a d.o.o.«

– U točki IV.3.5.1. obrazloženja rješenja, na stranici 48., u dijelu rečenice u trećem odlomku, navedeno je da je »...činjenica je da će DIV d.o.o. za korištenje pomorskog dobra morati plaćati koncesijsku naknadu....«

Međutim, uvidom u spis predmeta, utvrđeno je da će koncesijsku naknadu plaćati Brodosplit – Brodogradilište d.o.o. i BSO d.o.o., a ne DIV d.o.o. stoga dio citirane rečenice treba glasiti: ».......činjenica je da će Brodosplit – Brodogradilište d.o.o. i BSO d.o.o., za korištenje pomorskog dobra morati plaćati koncesijsku naknadu....«.

S obzirom na navedeno, a budući da je riječ o očitim netočnostima u citiranom tekstu obrazloženja predmetnog rješenja, Vijeće za zaštitu tržišnog natjecanja (dalje: Vijeće) je na 93. sjednici, održanoj 22. prosinca 2011., na temelju članka 7. ZDP-a i članka 104. stavka 1. Zakona o općem upravnom postupku (»Narodne novine«, broj 47/09; dalje: ZoUP), donijelo odluku o ispravljanju očitih netočnosti u rješenju od 13. listopada 2011., klasa: UP/I 430-01/07-02/13, urbroj: 580-03-2011-17-72.

Stoga je Agencija, na temelju odluke Vijeća, odlučila kao u točki I. izreke ovoga rješenja.

Člankom 104. stavkom 1. ZoUP-a propisano je da javnopravno tijelo može rješenjem ispraviti pogreške u imenima ili brojevima, pisanju ili računanju te druge očite netočnosti u rješenju koje je donijelo ili u njegovim ovjerenim prijepisima.

Člankom 104. stavkom 2. ZoUP-a propisano je da ispravak pogreške proizvodi pravni učinak od dana od kojeg proizvodi pravni učinak rješenje koje se ispravlja.

Ostali zahtjevi poduzetnika DIV d.o.o. nisu uzeti u obzir jer ne ukazuju na pogreške u imenima ili brojevima, pisanju ili računanju te na druge očite netočnosti.

Budući da se rješenje Agencije od 13. listopada 2011., klasa: UP/I 430-01/07-02/13, urbroj: 580-03-2011-17-72, objavljuje u »Narodnim novinama«, sukladno članku 18. ZDP-a, u »Narodnim novinama« objavit će se i rješenje o ispravku predmetnog rješenja.

Slijedom navedenog Agencija je, na temelju odluke Vijeća, odlučila kao u točki II. izreke ovoga rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/07-02/13

Urbroj: 580-03-2011-17-82

Zagreb, 22. prosinca 2011.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

Rješenje, NN 17/2012-494